कांगड़ा में ताकत दिखाएगी भाजपा
Updated Tue, 03 Jul 2012 12:00 PM IST
धर्मशाला। कांग्रेस की ताबड़तोड़ रैलियों के बीच प्रदेश में सत्तारूढ़ भाजपा आठ जुलाई को कांगड़ा में ताकत दिखाने जा रही है। माना जा रहा है कि विधानसभा चुनावों के मद्देनजर भाजपा की यह पहली सबसे बड़ी रैली होगी, जिसमें 20 हजार तक की जनता जुटाने का लक्ष्य रखा गया है।
केंद्रीय नेतृत्व की मौजूदगी में होने जा रही इस रैली में भाजपा राष्ट्रीय अध्यक्ष नितिन गडकरी के अलावा उपाध्यक्ष शांता कुमार, मुख्यमंत्री प्रेम कुमार धूमल, विपक्ष की नेता सुषमा स्वराज, अरुण जेटली और राष्ट्रीय महासचिव जेपी नड्डा समेत कई दिग्गज हिस्सा लेंगे। छह जुलाई से कांगड़ा में शुरू हो रहे भाजयुमो के राष्ट्रीय अधिवेशन के बहाने भाजपा आठ को यहां शक्ति प्रदर्शन करेगी। लगभग 22 से 25 हजार की क्षमता वाले नगर परिषद मैदान कांगड़ा में भारी भीड़ जुटाने का अधिकतम दारोमदार भाजयुमो के कंधों पर ही रहेगा। हालांकि भाजपा ने इस रैली को सफल बनाने के लिए प्रदेश महासचिव विपिन परमार और मार्केटिंग बोर्ड अध्यक्ष कृपाल परमार को कमान सौंपी है। खास बात यह होगी कि चंडीगढ़ में भाजपा की रार को निपटाने के बाद इस रैली में हिमाचल भाजपा के दोनों दिग्गज शांता और धूमल एक मंच पर दिखेंगे। जिला भाजपा अध्यक्ष रणजीत सिंह पठानिया ने बताया कि केंद्रीय नेतृत्व के आह्वान पर आठ जुलाई को कांगड़ा में रैली होगी। जिला भाजयुमो अध्यक्ष हिमांशु मिश्रा ने कहा कि बुधवार को कांगड़ा में तैयारियों का लेकर बैठक होगी।
Write a Comment | View Comments